Sardegne: nassût il Comitadu 482
Ai 12 di Setembar a Bilartzi / Ghilarza, in Sardegne, al è nassût il “Comitadu 482, pro s'ufitzialidade de sa limba sarda” (Comitât 482, pe uficialitât de lenghe sarde). La associazion – come che si pues lei tal so document fondatîf – e à chê di: lavorâ par che la leç statâl 482/99 (pe tutele des minorancis linguistichis storichis) e sedi metude in vore ad in plen; viodi che i progjets e i intervents dai ents locâi a ledin daûr di ce che e previôt la leç; informâ la opinion publiche sui svilups, su la metude in vore o no de leç; meti adun iniziativis e propuestis par sensibilizâ la int e sburtâ ents, istituzions e partîts a meti in vore le leç; controlâ i efiets e denunciâ i atacs cuintri de leç; e, se dal câs, imbastî azions legâls par difindi la aplicazion corete de leç. A meti in pîts il Comitadu al è stât un grup di operadôrs linguistics che al à partecipât al cors di autoformazion promovût dal Ufici pe lenghe sarde de Provincie di Aristanis / Oristano. La gnove realtât associative si zonte duncje al Comitât 482 nassût in Friûl tal 2002 simpri cun chê di difindi i dirits linguistics fissâts de leç 482/99. Il Comitadu al à ancje screât un blog che si cjate alì de direzion: comitadu482.blogspot.com .
Font: Comitadu 482, 13/09/08
fur_Latn fur_Latn fra_Latn